b'\n_START_ARTICLE_\nJungtini\xc5\xb3 Taut\xc5\xb3 Bendroji klimato kaitos konvencija\n_START_PARAGRAPH_\nJungtini\xc5\xb3 Taut\xc5\xb3 Bendroji klimato kaitos konvencija arba sutrumpintai UNFCCC yra tarptautin\xc4\x97 sutartis, kuria siekiama, kad \xc5\xa1iltnamio duj\xc5\xb3 kiekis atmosferoje b\xc5\xabt\xc5\xb3 stabilizuotas klimato kaitos nesukelian\xc4\x8diame lygyje. Konvencija buvo pateikta pasira\xc5\xa1ymui 1992 m. bir\xc5\xbeel\xc4\xaf vykusios Jungtini\xc5\xb3 Taut\xc5\xb3 Aplinkos ir pl\xc4\x97tros konferencijos metu, o \xc4\xafsigaliojo 1994 met\xc5\xb3 kovo 21 d. Sutartis yra sulaukusi visuotinio palaikymo, 2012 m. saus\xc4\xaf j\xc4\x85 buvo ratifikavusios 194 \xc5\xa1alys._NEWLINE_Pati konvencija nenustato valstyb\xc4\x97ms \xc5\xa1iltnamio duj\xc5\xb3 i\xc5\xa1metimo apribojim\xc5\xb3 ir neturi jas kontroliuojan\xc4\x8di\xc5\xb3 mechanizm\xc5\xb3. Ta\xc4\x8diau sutartis gali b\xc5\xabti atnaujinama prie jos pridedant \xc5\xa1ias funkcijas atliekan\xc4\x8dius protokolus, kurie ratifikuojami atskirai nuo pa\xc4\x8dios konvencijos. \xc5\xa0iuo metu pagrindinis atnaujinimas yra Kioto protokolas, nustatantis reikalavimus i\xc5\xa1sivys\xc4\x8diusioms \xc5\xa1alims 2008-2012 m. laikotarpiu._NEWLINE_Konvencij\xc4\x85 pasira\xc5\xa1iusi\xc5\xb3 \xc5\xa1ali\xc5\xb3 atstovai nuo 1995 m. kasmet dalyvauja \xc5\xa0ali\xc5\xb3 Konferencijose, kuriose priimami nauji susitarimai ir sutarties papildymai.'